An edition of unpublished greek ostraca with commentary
Authors: Ibrahim Heba 
Published: August 2021

Η διατριβή έχει ως θέμα δεκατέσσερα ανέκδοτα όστρακα τριών συλλογών. Οι δύο πρώτες προέρχονται από το Αιγυπτιακό μουσείο του Καΐρου, η πρώτη υπό τον ειδικό αριθμό μητρώου 17952, η δεύτερη συλλογή με πρόχειρο αριθμό 20/10/14 ID προέρχεται από την Ελεφαντίνη-Συήνη, ενώ εκείνη της αποθήκης Ελντάχλεχ φέρει τον ειδικό αριθμό μητρώου 785.3 (ένα μόνο όστρακο προέρχεται από την Ταλ-Μαρκούλα). Η παρούσα διατριβή αποσκοπεί να συνεισφέρει στη μελέτη της φιλολογικής, ιστορικής, οικονομικής, θρησκευτικής και κοινωνικής ζωής στην Ελληνορωμαϊκή Αίγυπτο. Όλα τα εκδοθέντα και σχολιαζόμενα κείμενα–εκτός του υπ’αριθμόν 14– χρονολογούνται κατά την περίοδο ανάμεσα στον πρώτο και τέταρτο αιώνα μ.Χ. Το πιο πρόσφατα χρονολογημένο όστρακο αποτελεί το υπ’αριθμόν 1 (απόδειξη είσπραξης φόρου δημητριακών), το οποίο ανήκει στην εποχή του Αυτοκράτορα Κλαύδιου και γράφτηκε την 11η Ιουλίου, 41-54 μ.Χ. Το μεταγενέστερο όστρακο είναι το υπ’αριθμόν 14, το οποίο ανήκει στο χρονικό διάστημα από τον 4ο έως τον 6ο αι. μ.Χ. Η διατριβή περιέχει δώδεκα αποδείξεις παραλαβής διαφόρων φόρων όπως: κεφαλικού φόρου (λαογραφία) στα υπ’αριθμόν 2, 9, 10, φόρου επιτηδεύματος (χειρωνάξιον) στα υπ’αριθμόν 7 και 8, φόρου δημητριακών στο υπ’αριθμόν 1, αγνώστου φόρου στα υπ’αριθμόν 4, 5, 6, 11‒13, μια ετικέτα για νομίσματα ή εμπορεύματα στο 14 και ένα προσκύνημα στον θεό Έρμη στο 3. Τα ποσά που αναφέρονται σε αυτές τις αποδείξεις παραλαβής φόρων κυμαίνονται από 3 δραχμές και 2 οβολούς στο υπ’αριθμόν 5 για έναν αγνώστο φόρο έως και 48 δραχμές για την πληρωμή ενός αγνώστου φόρου στο υπ’αριθμόν 12. Η διατριβή περιλαμβάνει παραρτήματα, πίνακες, βιβλιογραφία, συμπεράσματα, πλάκες, διαγράμματα και χάρτες.ΑΠΟΤΕΛΕΣΜΑΤΑ -Δεν υπάρχουν πληροφορίες σχετικά με τις τιμές του σιταριού από την Ελεφαντίνη- Συήνη. Οι πηγές για τις τιμές σίτου από την Άνω Αίγυπτο (όστρακα) είναι περιορισμένες και όχι ιδιαίτερα διαφωτιστικές.-Μερικές λέξεις έχουν γραφτεί χωρίς ένδειξη συντομογραφίας.-Υπάρχουν ασυνήθιστες μορφές για κάποιες συντομογραφίες.-Ορισμένα ονόματα δεν εμφανίζονται πουθενά αλλού.-Υπάρχουν περισσότεροι τρόποι γραφής για το όνομα ορισμένων προσώπων.-Υπάρχουν κάποιοι τίτλοι των αυτοκρατόρων που συχνά βεβαιώνονται στην Ελεφαντίνη-Συήνη.-Υπάρχει μια μαρτυρία για δύο Αυτοκράτορες σε μία απόδειξη.-Μερικοί γραφείς γράφουν δύο διαφορετικούς τίτλους του Αυτοκράτορα στο ίδιο έγγραφο.-Υπάρχει μόνο ένα κομμάτι οστράκου που εμφανίστηκε από το Τελ-Markοula, όπου δεν έχει βρεθεί ούτε ένα κομμάτι από όστρακα ούτε παπύρους.-Ο όρος «Δόκιμος» δεν μαρτυρείται ως ετικέτα οπουδήποτε αλλού και δεν αναφέρεται σε άλλα όστρακα.-Υπάρχει μια σπάνια έκφραση για το «προσκύνημα» που ακολουθείται αμέσως από το όνομα του αφιερώτη η οποία εμφανίζεται σε κάποια επιγραφή από το Ουάντι Χαμμαμάτ.-Ο τίτλος μεγίστος σπάνια μαρτυρείται για τον θεό Ερμή.-Νομίζω ότι ο Ζήνων (10) παραμένει ακόμη στη θέση του ως φοροεισπράκτορας μέχρι το 149 μ.Χ.-Η υπηρεσία «μισθ(ωταὶ) πύλ(ης) Σοήνης» πιθανόν εμφανίζεται σε όστρακα μόνο από τον δεύτερο αιώνα. Ωστόσο, παρά το γεγονός ότι ο τύπος «μισθ(ωταὶ) ἱερᾱς πύλ(ης) Σοήνης» εμφανίζεται κατά την προαναφερθείσα περίοδο, μαρτυρείται σε λίγα έγγραφα που χρονολογούνται στο πρώτο μισό του τρίτου αιώνα μ.Χ.